**SAVJETOVANJE SA ZAINTERESIRANOM JAVNOŠĆU U POSTUPKU**

**DONOŠENJA ODLUKE O KOMUNALNOM DOPRINOSU**

**OBRAZLOŽENJE PRIJEDLOGA ODLUKE**

Prijedlozi, komentari i primjedbe moraju sadržavati adresu podnositelja i biti čitko napisani, uz jasno navođenje dijela prijedloga Odluke na kojeg se odnose te biti dostavljeni u gore navedenom roku.

Po završetku savjetovanja, svi pristigli prijedlozi, primjedbe i komentari bit će javno dostupni na mrežnoj stranici Općine Negoslavci. Ukoliko ne želite da Vaši prijedlozi, primjedbe i komentari budu javno objavljeni, molimo da to jasno istaknete pri slanju prijedloga.

Nacrt prijedloga Odluke o komunalnom doprinosu objavljen je u elektroničkom obliku na mrežnim stranicama Općine Negoslavci i predstavlja radni materijal pa je kao takav podložan ispravcima, izmjenama i dopunama te se ne može smatrati konačnim, u cijelosti dovršenim prijedlogom Odluke.

Tekst ove objave objavit će se na mrežnim stranicama Općine Negoslavci u rubrici akti načelnika.

Po provedenom savjetovanju, Jedinstveni upravni odjel Općine Negoslavci izvijestit će o rezultatima savjetovanja Općinskog načelnika .

# O b r a z l o ž e nj e

Na temelju članka 78. i 130. Zakona o komunalnom gospodarstvu („Narodne novine“ br. 68/18 i 110/18) predstavničko tijelo jedinice lokalne samouprave dužno je donijeti odluku o komunalnom doprinosu u roku od šest mjeseci od dana stupanja na snagu Zakona.

Na području Općine Negoslavci na snazi je Odluka visini komunalnog doprinosa („Službeni vjesnik“ VSŽ 4/00, 05/00, 03/05, 05/07 i 03/11).

Novim Zakonom propisano je da predstavničko tijelo jedinice lokalne samouprave donosi odluku o komunalnom doprinosu kojom se određuju:

1. zone u jedinici lokalne samouprave za plaćanje komunalnog doprinosa,
2. jedinična vrijednost komunalnog doprinosa po pojedinim zonama u jedinici lokalne samouprave,
3. način i rokovi plaćanja komunalnog doprinosa,
4. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Prema Zakonu o komunalnom gospodarstvu, komunalni doprinos je novčano javno davanje koje se plaća za korištenje komunalne infrastrukture na području cijele jedinice lokalne samouprave i položajne pogodnosti građevinskog zemljišta u naselju prilikom građenja ili ozakonjenja građevine. Komunalni doprinos je prihod proračuna jedinice lokalne samouprave koji se koristi samo za financiranje građenja i održavanja komunalne infrastrukture.

Člankom 59. Zakona o komunalnom gospodarstvu definirano je što se smatra komunalna infrastruktura:

1. nerazvrstane ceste,
2. javne prometne površine na kojima nije dopušten promet motornih vozila
3. javna parkirališta,
4. javne garaže,
5. javne zelene površine,
6. građevine i uređaji javne namjene,
7. javna rasvjeta,
8. groblja i krematoriji na grobljima,
9. građevine namijenjene obavljanju javnog prijevoza.

Osim prethodno navedenog, predstavničko tijelo jedinice lokalne samouprave može odlukom odrediti i druge građevine komunalne infrastrukture ako služe za obavljanje komunalne djelatnosti.

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena. Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.

Predloženom Odlukom ne mijenjaju se područja zona.

Nadalje, predloženom Odlukom su određeni opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Kako se predloženom Odlukom utječe na interese građana i pravnih osoba, sukladno odredbama članka 11. Zakona o pravu na pristup informacijama („Narodne novine“ br. 25/13 i 85/15) i Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“ br. 140/09) provodi se savjetovanje i uključivanje javnosti u postupak donošenja u svrhu prikupljanja informacija o interesima, stavovima i prijedlozima javnosti.

**PREDLAGATELJ:** Općinski načelnik

**SAVJETOVANJE SA ZAINTERESIRANOM JAVNOŠĆU putem obrazaca dostupnim na internet stranici Općine Negoslavci** [**www.opcina-negoslavci.hr**](http://www.opcina-negoslavci.hr) **otvoreno je u vremenskom razdoblju od 29. siječnja 2019 god. do 13. veljače 2019 god.**

**PRIJEDLOG**

Na temelju članka 78. Zakona o komunalnom gospodarstvu (“Narodne novine” br. 68/18 i 110/18) i članka 19., točke 1. Statuta Općine Negoslavci (“Službeni vjesnik” VSŽ br. 12/18) Općinsko vijeće Općine Negoslavci na svojoj redovnoj sjednici održanoj dana 19.02.2019. godine donosi

**ODLUKU**

**o komunalnom doprinosu**

**Članak 1.**

Ovom Odlukom uređuju se pitanja u vezi komunalnog doprinosa na području Općine Negoslavci kao javnog davanja koje se plaća za korištenje komunalne infrastrukture kao i položajne pogodnosti građevinskog zemljišta u naselju prilikom građenja ili ozakonjenja građevine.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Općine Negoslavci i položajne pogodnosti građevinskog zemljišta u naselju prilikom građenja ili ozakonjenja građevine, ako Zakonom nije propisano drugačije.

**Članak 3.**

Komunalni doprinos je prihod proračuna Općine Negoslavci koji se koristi za financiranje građenja i održavanja komunalne infrastrukture.

Komunalni doprinos plaća vlasnik zemljišta na kojem se gradi građevina ili na kojoj se nalazi ozakonjena građevina, odnosno investitor ako je pisanim ugovorom na njega prenesena obveza plaćanja komunalnog doprinosa.

**Članak 4.**

Visina komunalnog doprinosa obračunava se ovisno o:

1. o građevnoj zoni unutar koje se nalazi građevna čestica na kojoj se gradi građevina,
2. obujmu objekta, odnosno po m3 građevine koja se gradi na građevnoj čestici,
3. činjenici da li se radi o izgradnji na građevnoj čestici ili dogradnji, odnosno nadogradnji objekta.

**Članak 5.**

Područje zona u Općini Negoslavci utvrđuje se kako slijedi.

I. građevna zona obuhvaća:

* ul. Vukovarska do ul. Oslobođenja i Milorada Šerbića,
* ul. Braće Nerandžića do grobljanskog puta,
* ul. Petrovačka do Partizanske (grobljanskog puta),
* ul. Željeznička do puta (kućni br. 19/20).

II. građevna zona obuhvaća:

* ul. Vukovarska – nastavak od Milorada Šerbića i Oslobođenja, do kuć. br 93/98,
* ul. Braće Nerandžića – nastavak od grobljanskog puta do kraja ulice,
* ul. Petrovačka – nastavak,
* ul. Željeznička – nastavak,
* ul. Oslobođenja,
* ul. Milorada Šerbića.

III. građevna zona obuhvaća:

* ul. Vukovarska od kuć. br. 95/100 do kraja,
* ul. Starca Vujadina,
* ul. Radnička,
* ul. Partizanska.

**Članak 6.**

Komunalni doprinos obračunava se u skladu sa obujmom odnosno po m3 građevine koja se gradi na građevnoj čestici.

Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu nadležno tijelo donosi rješenje kojim se utvrđuje da ne postoji obveza plaćanja komunalnog dorpinosa.

**Članak 7.**

Vlasnici građevne čestice odnosno investitori obveznici su plaćanja komunalnog doprinosa u skladu sa slijedećim kriterijima:

1. fizičke osobe, vlasnici građevne čestice, odnosno investitori I. građevne zone plaćaju komunalni doprinos u iznosu od 2,00 kn po m3 građevine,
2. fizičke osobe, vlasnici građevne čestice, odnosno investitori II. građevne zone plaćaju komunalni doprinos u iznosu od 1,50 kn po m3 građevine,
3. fizičke osobe vlasnici građevne čestice, odnosno investitori III. građevne zone plaćaju komunalni doprinos u iznosu od 1,00 kn po m3 građevine,
4. fizičke ili pravne osobe vlasnici građevne čestice odnosno investitori građevine namijenjene obavljanju proizvodne, obrtničke ili bilo koje druge registrirane djelatnosti plaćaju komunalni doprinos u iznosu od 1,00 kn po m3 građevine koja se gradi na građevnoj čestici,
5. fizičke i pravne osobe vlasnici odnosno investitori na građevnoj čestici, za izgradnju stočnih farmi i garaža obveznici su plaćanja komunalnog doprinosa za izgradnju u visini od 1,00 kn po m3 građevine,
6. fizičke i pravne osobe vlasnici odnosno investitori na građevnoj čestici, za izgradnju pomoćnih zgrada poljoprivredne namjene i sličnih građevina obveznici su plaćanja komunalnog doprinosa za izgradnju u visini od 1,00 kn po m3.

**Članak 8.**

Komunalni doprinos obračunava se množenjem obujma zgrade koja se gradi ili je izgrađena izraženog u kubnim metrima (m3) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

**Članak 9.**

Rješenje o komunalnom doprinosu donosi Jedinstveni upravni odjel Općine Negoslavci.

Rješenje o komunalnom doprinosu sadrži:

1. podatke o obvezniku komunalnog doprinosa,
2. iznos sredstava komunalnog doprinosa koji je obveznik dužan platiti,
3. obvezu, način i rokove plaćanja komunalnog doprinosa,
4. prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

**Članak 10.**

Komunalni doprinos uplaćuje se u roku od 30 dana od dana pravomoćnosti Rješenja o komunalnom doprinosu.

Potvrdu o uplaćenom komunalnom doprinosu izdaje Jedinstveni upravni odjel Općine Negoslavci.

Protiv Rješenja o komunalnom doprinosu može se u roku od 15 dana podnijeti žalba upravnom tijelu VSŽ nadležnom za poslove komunalnog gospodarstva.

**Članak 11.**

Općina Negoslavci ne plaća komunalni doprinos na svom području.

Komunalni doprinos ne plaća se za građenje i ozakonjenje:

1. komunalne infrastrukture i vatrogasnih domova,
2. vojnih građevina,
3. prometne, vodne, pomorske, komunikacijske i elektroničke infrastrukture,
4. nadzemnih i podzemnih produktovoda i vodova,
5. sportskih i dječjih igrališta,
6. ograda, zidova i potpornih zidova,
7. parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine,
8. spomenika.

**Članak 12.**

Općinski načelnik Općine Negoslavci Odlukom može osloboditi od obveze plaćanja komunalnog doprinosa, djelomično ili u cijelosti, obveznike u slijedećim slučajevima:

1. kod izgradnje, dogradnje ili nadogradnje škole, vrtića, sportskih, vjerskih objekata,
2. kod izgradnje, dogradnje ili nadogradnje građevine radi otklanjanja posljedica više sile,
3. kod izgradnje, dogradnje ili nadogradnje na građevini koja služi obavljanju registrirane djelatnosti u slučajevima proširenja kapaciteta u smislu unapređenja gospodarskog razvoja Općine te upošljavanja novih uposlenika,
4. kod izgradnje, dogradnje ili nadogradnje građevine od šireg društvenog interesa,
5. kod izgradnje, dogradnje ili nadogradnje građevine od izuzetnog značaja za gospodarski razvoj Općine,
6. u drugim opravdanim slučajevima.

**Članak 13.**

Oslobađanje obveznika komunalnog doprinosa iz točke 4. prethodnog članka vrši se u cilju poticanja i stimuliranja rada poduzetnika i obrtnika te unapređenja gospodarskog stanja Općine.

U slučaju oslobađanja od obveze plaćanja komunalnog doprinosa (djelomičnog ili u cijelosti) iznos sredstava namirit će se iz vlastitih prihoda Općine – poreza.

**Članak 14.**

Rješenje o oslobađanju obveznika plaćanja komunalnog doprinosa na temelju podnesenog Zahtjeva donosi Općinski načelnik.

Protiv rješenja iz prethodnog stavka može se podnijeti žalba Općinskom vijeću u roku od 8 dana od dana prijema.

**Članak 15.**

Danom stupanja na snagu ove Odluke prestaje važiti Odluka o visini komunalnog doprinosa Općine Negoslavci (“Službeni vjesnik” VSŽ br. 4/00) i Izmjene i dopune Odluke o visini komunalnog doprinosa (“Službeni vjesnik” VSŽ br. 05/00, 03/05, 05/07 i 03/11).

**Članak 16.**

Ova Odluka stupa na snagu danom nakon dana donošenja i objavit će se u Službenom vjesniku Vukovarsko-srijemske županije.

**Predsjednik Općinskog vijeća:**

Miodrag Mišanović

**OPĆINA NEGOSLAVCI**

**Općinsko vijeće**

**KLASA:** 363-03/19-01/02

**URBROJ:** 2196/06-02-19-01

**Negoslavci,** 19.02.2019. godine